૧૯૩૨માં મન્ટોના પિતાનું અકાળે અવસાન થયું ત્યારે તેમની ઉંમર માત્ર એકવીસ વર્ષની જ હતી. તેમના પર ઘર-પરિવારની જવાબદારી આવતા તેઓ વધુ પરિપક્વ બન્યા. આ સમયગાળાએ તેમના જીવનની કાયાપલટ કરી નાખી. તેમની મુલાકાત અમૃતસરના જાણીતા લેખક અને વિદ્વાન અબ્દુલ બારિ અલીગ સાથે થઇ. તેમણે મન્ટોને કહ્યું કે તારી અંદર છુપાયેલ સાચી વ્યક્તિને તું ઓળખ. અબ્દુલ બારિ અલીગ મન્ટોમાં છુપાયેલ સાચા લેખકને જાણી ગયા હતા. તેમણે મન્ટોને રશિયન અને ફ્રેન્ચ લેખકોના સાહિત્યને વાંચવાની સલાહ આપી.